Politiet har torsdag gennemført en større aktion og har foretaget seks anholdelser på flere adresser i Storkøbenhavn.

Københavns og Københavns Vestegns Politi har torsdag i tæt samarbejde med Politiets Efterretningstjeneste (PET) foretaget anholdelse af seks personer, hvoraf fire mistænkes for at lade sig hverve af Islamisk Stat (IS) i Syrien.

Det skriver Københavns Politi i en pressemeddelelse. Her lyder det videre:

- Anholdelserne er sket som et led i indsatsen mod, at personer lader sig hverve til terrorgrupper i de krigshærgede områder i Syrien og Nordirak og med afsæt i det myndighedssamarbejde, der er forankret i indsatsgruppen mod syrienkrigere.

Anholdelserne skete flere steder i Storkøbenhavn torsdag.

Fund af våben og ammunition

Yderligere to personer er anholdt, som, politiet mener, kan relateres til våben og ammunition, der er fundet under ransagninger, meddeler politiet i en pressemeddelelse torsdag aften.

Et område omkring en boligblok i Vejledalen i Ishøj var tidligere torsdag afspærret, og fem politivogne og varevogne holdt foran bygningen. Politiet slog desuden til i to lejligheder på henholdsvis Bygårdstræde og Tårnhusstræde i Tingbjerg og i et hjem på Nordre Ringvej i Glostrup.

Mindst fem betjente - nogle bevæbnet med MP5-maskinpistoler - bevogtede opgangen på adressen Vejledalen 2, hvor teknikere ifølge TV 2s reporter på stedet kunne ses gennem ruderne til en af lejlighederne.

Der blev fundet ammunition og våben i forbindelse med en af anholdelserne.

De mistænkte er identificeret gennem efterforskning foretaget i tæt samarbejde mellem PET og Københavns Politi.

- Alle fire mistænkte er sigtet for at have overtrådt straffelovens § 114 c, stk. 3, ved i Syrien at have ladet sig hverve af IS til at begå terrorhandlinger. De vil fredag den 8. april blive fremstillet i grundlovsforhør, hvor anklagemyndigheden vil begære dørlukning, lyder det desuden i pressemeddelelsen. Grundlovsforhøret finder sted klokken 9.00.

De to personer, som ifølge politiet har relation til de fundne våben og ammunition, sigtes for overtrædelse af våbenloven og vil blive fremstillet i dommervagten fredag med krav om varetægtsfængsling, oplyser politiet.

Tilfreds justitsminister

Justitsminister Søren Pind (V) siger til TV 2, at han er glad for, at den øgede indsats og fokus på terrortruslen nu har ført til anholdelser.

- Vi ved, at personer, der har kæmpet for IS i Syrien eller Irak, kan udgøre en særlig sikkerhedstrussel mod Danmark. Jeg er tilfreds med, at myndighedernes indsats nu ser ud til at bære frugt, og jeg vil gerne rose myndighederne for det flotte arbejde. Vi høster nu de første resultater, og arbejdet vil fortsætte og intensiveres, siger Søren Pind blandt andet.

PET: Ingen ændring i truslen

Anholdelserne har ikke givet PET anledning til at ændre vurderingen af terrortruslen mod Danmark, som fortsat er alvorlig.

- PET vurderer, at hjemvendte fra konfliktzonen i Syrien og i Irak kan udgøre en terrortrussel mod Danmark i kraft af de erfaringer og færdigheder, de kan have opnået, og fordi de kan være blevet radikaliseret, forrået og voldsparate, siger Flemming Drejer, chefpolitiinspektør i PET til TV 2, og fortsætter:

- Derfor er indsatsen mod, at personer lader sig hverve til terrorgrupper i de krigshærgede områder i Syrien og Irak højt prioriteret fra PET’s side.

Beboere ikke overraskede

Afspærringen i Ishøj blev ophævet over middag torsdag, og TV 2s reportere var inde i opgangen, hvor man tydeligt kunne se, at lejligheden var brudt op.

- Mens vi stod der, blev døren til lejligheden åbnet på klem, og en person sagde, at de overhovedet ikke ville udtale sig, fortæller reporteren.

Beboere i området har oplyst til TV 2, at de ikke er voldsomt overraskede over, at der er blevet foretaget anholdelser af nogle, som mistænkes for at lade sig hverve til IS.

- Egentlig er det et forholdsvist roligt kvarter, hvor danskere og mange med anden etnisk herkomst lever stille og roligt side om side. Men når der som sagt er mange med anden etnisk herkomst, så er det måske omvendt heller ikke så overraskende, at der kan være nogle enklelte med mere ekstreme holdninger, siger en beboer, der ikke ønsker at oplyse sit navn.

Herunder politiets første melding om aktionen på Twitter: